Vengdayîşê rêxistinanê çepgîran ê Fransa ser o Morlaix de dostanê kurdan hêrişê dewleta tirke yê vera kurdan protesto kerdî û waşt ke qedexeyê serê PKKyî bêro wedaritene.
Çalakîye de ame waştene tecrîdê vera Rayberê Şarê Kurdî Abdullah Ocalanî wa bêro wedaritene, PKK lîsteya terorî ra bêro vetene û hêrişê kîmyewî yê dewleta tirke yê vera gerîlayan bêrê vindarnayene. Çalakîye de sloganê sey “Bijî berxwedana gerîla“, “Kurdistan wê ji faşîzmê re bibe gor“, “Erdoganê dîktator“, “Jin jiyan azadî“, “Bijî Serok Apo“ û “Şehîd namirin“ ameyî vatene.
Çalakîye de vilawekî ameyî vilakerdene û seba 17 gerîlayanê ke pê çeka kîmyewîye ameyê şehîdkerdene, findî ameyî tavistene. Qiseykerdişan de zî ame waştene ke wa destek bêro dayene kurdan.
